উল্লেখ্য যে, ট্রাম্প নিজে এই বৈঠকের ব্যাপারে আগে থেকে কিছুই জানতেন না, এ কথা জোর গলায় বলেছেন। ক্যারেন ম্যাকডুগালের সঙ্গে তাঁর কোনো গোপন প্রণয় নেই, সে কথাও তিনি জোরেশোরে দাবি করেছেন। কিন্তু কোহেনের টেপটি ফাঁস হাওয়ার পর তাঁর ও ম্যাকডুগালের বিষয়টি সত্যি এবং তাঁকে অর্থের বিনিময়ে মুখ বন্ধ রাখার ব্যবস্থা হচ্ছে, তা যে তিনি জানতেন, সেটি প্রতিষ্ঠিত হয়েছে। রুডি জুলিয়ানি নিজে সে কথা স্বীকার করেছেন। তবে তাঁর দাবি, এতে বে-আইনি কিছুই হয়নি। ২০১৬ সালের নির্বাচনের আগে অর্থের বিনিময়ে ক্ষতিকর এই তথ্য গোপন রাখার চেষ্টা নির্বাচনী আইনের লঙ্ঘন বলে প্রমাণিত হতে পারে। জুলিয়ানির দাবি, সে কথা সত্য নয়। কারণ তিনি নগদ নয়, চেকের বিনিময়ে হিসাব মেটাতে পরামর্শ দিয়েছিলেন।